Pta dalk gou sonder krag én waterArgieffoto (Foto: Unsplash) Gauteng se waterverbruik is hemelhoog weens die voortslepende fase 6-beurtkrag en die hitte. Rand Water doen nou ’n beroep op Gautengers om water spaarsamig te gebruik óf hulle weer te staal vir waterbeperkings. Daryl Johnston, burgemeesterskomiteelid vir infrastruktuur en streeksbedrywighede, sê baie van die Stad Tshwane se water- en sanitasienetwerkstelsels maak staat op elektrisiteit. “Ons waterbehandelingswerke en pompstasies het elektrisiteit nodig om te werk. Hoewel ons reservoirs se berging kort kragonderbrekings kan weerstaan, maak hierdie reservoirs staat op ’n deurlopende vloei van krag om goeie watervlakke te handhaaf en onderbrekings te kan hanteer. Daardie deurlopende vloei steun op werkende pompstasies om water te pomp.” Johnston sê die voortdurende vloei van water word onderbreek met dié dat beurtkrag so gereeld ingestel word. “Dit beteken dat reservoirs wat onder aansienlike druk verkeer, soos hoogliggende reservoirs, se watervlak stadig verlaag totdat dit dreig om op te droog. “Ons het ons bes gedoen om ons waterbehandelingswerke en sleutelpompstasies waar moontlik van beurtkrag vry te stel om die waternetwerk te beskerm en te verseker dat water aanhou vloei, maar dit is nie moontlik om al die waternetwerkstelsels wat elektrisiteit nodig het van beurtkrag te vrywaar nie.” Dit beteken dat sommige hoogliggende gebiede in Pretoria, waaronder Laudium en Waterkloofrif, dalk binnekort wateronderbrekings sal ondervind sou beurtkrag voortduur. Rand Water het Maandag gesê die waterberging in sy reservoirs het vinnig afgeneem. “Die situasie is vererger deur verskeie kragtoevoeronderbrekings na Rand Water se stelsels oor die naweek. Die organisasie monitor nou die wateraanvraag om die integriteit van sy stelsels te beskerm. “Indien die waterverbruik aanhou toeneem, sal Rand Water verplig word om waterbeperkings te implementeer,” word daar verduidelik. Dit is nie die eerste keer dat Rand Water dreig om op te tree weens verhoogde waterverbruik nie. Die watervoorsiener het in Oktober verlede jaar aangekondig dat hy self die watertoevloei na huishoudings gaan beperk, eerder as om op inwoners staat te maak om water spaarsamig te gebruik. Fase 2-waterbeperkings is kort voor dit tevergeefs ingestel in ’n poging om waterverbruik te verminder. Rand Water bedien omtrent 17 miljoen mense.